**Татарстан Республикасында минималь эш хакы турында Татарстан Республикасы Һөнәр берлекләре федерациясе, Татарстан Республикасы Эш бирүчеләр берләшмәләренең координация советы, Татарстан Республикасы**

**Министрлар Кабинеты арасында**

**КИЛЕШҮ**

**Казан ш.** «24» декабрь \_\_\_\_\_**2021 ел**

«Татарстан Республикасы Һөнәр берлекләре федерациясе» берлеге (алга таба – Татарстан Республикасы Һөнәр берлекләре федерациясе) – Татарстан Республикасы Һөнәр берлекләре федерациясе Уставы нигезендә эш итүче рәисе Кузьмичева Елена Ивановна йөзендә, Татарстан Республикасы Эш бирүчеләр берләшмәләренең координация советы – Татарстан Республикасы Эш бирүчеләр берләшмәләре координация советы турында нигезләмә нигезендә эш итүче рәисе Лавреньтев Александр Петрович йөзендә, Татарстан Республикасы Министрлар Кабинеты – Татарстан Республикасы Конституциясе, «Татарстан Республикасы дәүләт хакимиятенең башкарма органнары турында» 2005 елның 6 апрелендәге 64-ТРЗ номерлы Татарстан Республикасы Законы нигезендә эш итүче Татарстан Республикасы Премьер-министры Песошин Алексей Валерьевич йөзендә, алга таба Яклар дип атала, Россия Федерациясе Хезмәт кодексының 1331 статьясы, «Татарстан Республикасында социаль партнерлык органнары турында» 2004 елның 26 июлендәге 42-ТРЗ номерлы Татарстан Республикасы Законы нигезендә, түбәндәгеләр турында бу Килешүне төзеде:

**1 статья**

1. Татарстан Республикасы территориясендә эшләүче хезмәткәрләр өчен, федераль бюджеттан, Татарстан Республикасы бюджетыннан һәм җирле бюджетлардан финанслана торган оешмалардан тыш, 2022 елның 1 гыйнварыннан аена 16,7 мең сум күләмендә минималь эш хакы билгеләнә.

Минималь хезмәт хакы 2021 елның II кварталы өчен Татарстан Республикасы буенча тулаем минималь куллану бюджетының 93,3 проценты күләмендә билгеләнгән һәм эш вакытының Россия Федерациясе законнарында билгеләнгән айлык нормасын эшләгән һәм хезмәт нормаларын (хезмәт бурычларын) үтәгән хезмәткәргә тариф ставкасын (оклад) яисә тарифсыз система буенча хезмәт өчен түләүне, шулай ук өстәп түләүләрне, өстәмә түләүләрне, премияләр һәм башка түләүләрне үз эченә алган түләүләрнең минималь суммасын үз эченә ала, Россия Федерациясе Хезмәт кодексының 147, 151 – 154 статьялары нигезендә башкарыла торган түләүләрдән тыш.

2. Бу Килешүдә билгеләнгән Татарстан Республикасында минималь эш хакы күләмен Татарстан Республикасы икътисадының бюджеттан тыш секторлары оешмалары һәм юридик зат оештырмыйча, үз акчасы исәбеннән эшмәкәрлек эшчәнлеге алып баручы шәхси эшмәкәрләр тәэмин итә.

3. Татарстан Республикасы дәүләт һәм муниципаль учреждениеләр өчен минималь эш хакы «Хезмәткә түләүнең минималь күләме турында» 2000 елның 19 июнендәге 82-ФЗ номерлы Федераль закон нигезендә билгеләнә.

4. Татарстан Республикасы территориясендә эшләүче һәм Россия Федерациясе Хезмәт кодексының 1331 статьясында билгеләнгән тәртиптә үзенә карата бу Килешү гамәлдә булган яки бу Килешү кагылган эш бирүче белән хезмәт мөнәсәбәтләрендә торучы хезмәткәрнең айлык эш хакы әлеге хезмәткәр шушы чорда эш вакыты нормасын тулысынча үтәгән һәм хезмәт нормаларын (хезмәт бурычлары) үтәгән шартларда, бу Килешүдә билгеләнгән минималь эш хакы күләменнән кимрәк була алмый.

5. Бу Килешүдә билгеләнгән минималь эш хакы күләме хезмәткә түләү буенча югарырак минималь гарантияләр билгеләүгә чикләү булып тормый.

6. Әлеге Килешүнең 1 пунктында күздә тотылган хезмәткәрләр өчен билгеләнгән минималь эш хакы күләмен Татарстан Республикасында минималь кулланучылар бюджеты зурлыгын бәясенә кадәр этаплап арттыру максатында («Татарстан Республикасында минималь кулланучылар бюджеты турында» 2008 елның 23 июлендәге 31-ТРЗ номерлы Татарстан Республикасы Законының 6 статьясын гамәлгә ашыру кысаларында) минималь эш хакы күләмен артыруның киләсе вакыты итеп 2023 елның 1 гыйнвары билгеләнә, ул 2022 елның II кварталына Татарстан Республикасы буенча гомумән алганда минималь кулланучылар бюджеты зурлыгының процент чагыштырмасында билгеләнә.

**2 статья**

Яклар бу Килешүнең тормышка ашуын тәэмин итү өчен:

Россия Федерациясе Хезмәт кодексының 1331 статьясында билгеләнгән тәртиптә, Татарстан Республикасы территориясендә эшчәнлек алып бара торган һәм бу Килешүне төзүдә катнашмаган эш бирүчеләрнең бу Килешүгә кушылуын тәэмин итү буенча чаралар күрә, шул исәптән бу Килешүгә кушылудан баш тарткан эш бирүче вәкилләре һәм бу эш бирүче хезмәткәрләрен берләштергән башлангыч һөнәр берлеге оешмасының сайланулы органы вәкилләре белән консультацияләрдә катнаша;

шушы чорда эш вакыты нормасын тулысынча үтәгән һәм хезмәт нормаларын (хезмәт бурычлары) үтәгән хезмәткәрнең айлык эш хакы күләмен бу Килешүдә билгеләнгән минималь эш хакы күләме дәрәҗәсендә хезмәткә түләү күләмнәрен билгеләү буенча чаралар күрә;

бу Килешүне үтәүгә мониторинг үткәрә һәм Социаль-хезмәт мөнәсәбәтләрен җайга салу буенча республика өчьяклы комиссиясе һәм аның эшче төркеме утырышларында кимендә елга бер тапкыр аның нәтиҗәләрен карап тикшерә.

**3 статья**

1. Бу Килешү төзелгәннән соң Татарстан Республикасы Хезмәт, халыкны эш белән тәэмин итү һәм социаль яклау министрлыгы, Татарстан Республикасы башкарма хакимиятенең вәкаләтле органы буларак, Татарстан Республикасы территориясендә эшчәнлек алып бара торган һәм бу Килешүне төзүдә катнашмаган эш бирүчеләргә аңа кушылырга тәкъдим итә. Әлеге тәкъдим бу Килешүнең тексты белән бергә «Республика Татарстан» һәм «Ватаным Татарстан» газеталарында рәсми төстә басылып чыгарга тиеш.

Татарстан Республикасы Хезмәт, халыкны эш белән тәэмин итү һәм социаль яклау министрлыгы бу Килешүне һәм аңа кушылырга тәкъдимнәрне бастырып чыгару турында Россия Федерациясе Хезмәт һәм социаль яклау министрлыгына хәбәр итә.

2. Татарстан Республикасы территориясендә эшчәнлек алып бара торган эш бирүче, бу Килешүгә кушылу мөмкинлеге булмаган очракта, бу Килешүгә кушылу турында тәкъдим рәсми басылып чыкканнан соң 30 календарь көне эчендә Татарстан Республикасы Хезмәт, халыкны эш белән тәэмин итү һәм социаль яклау министрлыгына әлеге статьяның 2 пунктында билгеләнгән тәртиптә Килешүгә кушылудан нигезле язмача баш тарту тапшырмаган очракта әлеге Килешү күрсәтелгән тәкъдим рәсми басылып чыккан көннән башлап әлеге эш бирүчеләргә кагыла дип санала һәм алар тарафыннан мәҗбүри үтәлергә тиеш. Баш тартуга бу эш бирүченең әлеге эш бирүче хезмәткәрләрен берләштергән башлангыч һөнәр берлеге оешмасының сайланулы органы белән консультацияләре беркетмәсе һәм бу Килешүнең 1 статьясындагы 1 пунктында күздә тотылган күләмгә кадәр хезмәткәрләрнең минималь эш хакын арттыру сроклары буенча тәкъдимнәр кушып бирелергә тиеш.

Эш бирүче хезмәткәрләре нинди дә булса башлангыч һөнәр берлеге оешмаларына берләштерелмәгән яки гамәлдәге башлангыч һөнәр берлеге оешмаларының берсе дә әлеге эш бирүче хезмәткәрләренең яртысыннан артыграгын берләштермәгән һәм Россия Федерациясе Хезмәт кодексында билгеләнгән тәртиптә әлеге эш бирүченең барлык хезмәткәрләре мәнфәгатьлә­реннән чыгып эш итүгә вәкаләтле булмаган очракларда, баш тартуга эш бирүченең Россия Федерациясе Хезмәт кодексының 31 статьясында билгеләнгән тәртиптә сайланулы башка вәкиллекле хезмәткәрләр органы (вәкил) белән консультацияләр беркетмәсе һәм хезмәткәрләрнең минималь эш хакын югарыда күрсәтеп үтелгән Килешүнең 1 статьясындагы 1 пунктта күздә тотылган күләмгә кадәр арттыру сроклары буенча тәкъдимнәр кушып бирелергә тиеш.

3. Эш бирүчеләр – Татарстан Республикасы территориясендә эшчәнлек алып баручы, әлеге Килешүгә кушылу турында тәкъдимнәрне рәсми басылып чыккан көненнән соң төзегән һәм эшчәнлеген башлаган юридик затлар, юридик зат оештырмыйча шәхси эшмәкәрләр, әлеге Килешүгә кушылу мөмкинлеге булмаган очракта Татарстан Республикасы Хезмәт, халыкны эш белән тәэмин итү һәм социаль яклау министрлыгына, дәүләт теркәвенә алынганнан соң 30 календарь көн эчендә, әлеге статьяның 2 пунктында каралган документлар белән нигезле язмача баш тарту җибәрергә хокуклы.

Әлеге нигезле язмача баш тартуны тапшырмаган очракта, бу Килешү әлеге эш бирүчеләргә кагылган дип санала, һәм ул алар тарафыннан мәҗбүри үтәлергә тиеш.

4. Эш бирүче бу Килешүгә кушылудан баш тарткан очракта Татарстан Республикасы Хезмәт, халыкны эш белән тәэмин итү һәм социаль яклау министрлыгы әлеге эш бирүче вәкилләрен, әлеге эш бирүче хезмәткәрләрен берләштергән башлангыч һөнәр берлеге оешмасының сайланулы органы вәкилләрен яисә әлеге эш бирүче хезмәткәрләренең башка вәкиллекле органы вәкилләрен Социаль-хезмәт мөнәсәбәтләрен җайга салу буенча республика өчьяклы комиссиясе яклары вәкилләре катнашында консультацияләр үткәрү өчен чакыруга хокуклы.

Эш бирүче вәкилләре, башлангыч һөнәр берлеге оешмасының сайланулы органы вәкилләре яки эш бирүче хезмәткәрләренең башка вәкиллекле органы вәкилләре һәм Социаль-хезмәт мөнәсәбәтләрен җайга салу буенча республика өчьяклы комиссиясе вәкилләре бу консультацияләрдә катнашырга бурычлы.

5. Эш бирүчеләрнең югарыда күрсәтеп үтелгән Килешүгә кушылудан язмача баш тартуларының күчермәләре Татарстан Республикасы Хезмәт, халыкны эш белән тәэмин итү һәм социаль яклау министрлыгы тарафыннан Татарстан Республикасының Дәүләт хезмәт инспекциясенә җибәрелә.

**4 статья**

1. Бу Килешү шартларын үтәүне тикшерүдә тотуны турыдан-туры Яклар үзләре билгеләгән тәртиптә гамәлгә ашыра.

2. Бу Килешүне үтәүне тикшерүдә тотканда, Яклар тиешле сорату алынганнан соң 30 календарь көне эчендә моның өчен кирәкле барлык мәгълүматларны бер-берсенә тапшырырга бурычлы.

**5 статья**

Бу Килешү Татарстан Республикасы икътисадының бюджеттан тыш секторы оешмаларына – Татарстан Республикасы территориясендә эшчәнлек алып бара торган, бу Килешүне төзегән яки бу Килешүнең 3 статьясында билгеләнгән тәртиптә бу Килешүгә кушылган юридик һәм физик затларга, юридик зат оештырмаган шәхси эшмәкәрләргә кагыла.

**6 статья**

Әлеге Килешүнең шартлары Якларның үзара ризалыгы белән теләсә кайсы вакытта үзгәртелергә һәм тулыландырылырга мөмкин. Өстәмәләр һәм үзгәрешләр Килешү төзү өчен күздә тотылган тәртиптә кертелә һәм бу Килешү белән билгеләнгән минималь эш хакы күләмен киметә алмый.

**7 статья**

Бу Килешүне аңлауга һәм куллануга бәйле рәвешле яклар арасында килеп чыккан бәхәсләр үзара консультацияләр һәм сөйләшүләр юлы белән хәл ителә.

**8 статья**

1. Бу Килешү тексты түбәндәгеләргә җибәрелә:

Татарстан Республикасы Министрлар Кабинеты тарафыннан – Татарстан Республикасы дәүләт хакимияте башкарма органнарына, Татарстан Республикасы муниципаль районнар һәм шәһәр округларының җирле үзидарә органнарына, шулай ук билгеләнгән тәртиптә рәсми бастырып чыгаруга;

Татарстан Республикасы Эш бирүчеләр берләшмәләренең координация советы тарафыннан – әлеге берләшмәләр составына керүче оешмаларга;

Татарстан Республикасы Һөнәр берлекләре федерациясе тарафыннан – республика тармак һөнәр берлекләре органнарына, Татарстан Республикасы муниципаль берәмлекләре һөнәр берлекләре оешмаларының координация советларына, Татарстан Республикасы муниципаль районнары һәм шәһәр округлары һөнәр берлекләренең тармак комитетларына (советларына), Татарстан Республикасы предприятиеләре, оешмалары һәм учреждениеләренең һөнәр берлекләре оешмаларына.

2. Бу Килешү тексты «Интернет» мәгълүмат-телекоммуникация челтәрендә Якларның рәсми сайтларында урнаштырыла.

**9 статья**

Бу Килешү бердәй юридик көчкә ия булган өч нөсхәдә имзалана, һәр Як өчен бер нөсхә.

**10 статья**

Бу Килешү 2022 елның 1 гыйнварыннан үз көченә керә һәм Татарстан Республикасында минималь эш хакы турында яңа килешү үз көченә кергәнче гамәлдә була.

**Якларның имзалары:**

|  |  |  |
| --- | --- | --- |
| **Татарстан** **Республикасы**  **Премьер-министры** | **Татарстан Республикасы Һөнәр берлекләре федерациясе рәисе** | **Татарстан Республикасы Эш бирүчеләр берләшмәләренең** **координация советы рәисе** |
| \_\_\_\_\_А.В.Песошин | \_\_\_\_\_\_\_ Е.И.Кузьмичева | \_\_\_\_\_\_\_А.П.Лаврентьев |